**A Magyar Sakkszövetség 2019. évi szakmai programja**

A 2019-es év több szempontból is rendhagyó a Sakkszövetség életében. Április hónap végén lejár a hivatalban levő elnökség mandátuma, így tisztújító közgyűlésre kerül sor.

Előzetes információk szerint a jelenlegi elnökségi tagok nagyobb része nem kíván pályázni újabb 4 éves mandátumra, így az idei szakmai terv a későbbiekben kisebb-nagyobb mértékben valószínűleg átdolgozásra kerül.

Vannak viszont ez évben olyan nemzetközi kötelezettségek – VB, EB, Korosztályos világversenyek -, ahol a magyar versenyzők részvételét nem érinthetik a valószínű személyi változások.

A kiemelt versenyen közül időrendben és szakmai szempontok alapján is az élre kívánkozik a Csapat Világbajnokság, melyet Astanában a világ legjobb 10 együttesével rendeznek meg 2019. március 4-15-ig.

A magyar női válogatott a tavalyi sakkolimpián elért 5. helyezésével szerzett jogot az indulásra. Előzetes információk szerint a másik 9 válogatott is erős csapattal ül asztalhoz Kazahsztánban, ahol színeinket a Hoang Trang – Gara Anita – Gara Tícia – Terbe Júlia – Havanyecz Bianka összetételű együttes képviseli.

Az EB-re Batumiban kerül sor október 23 – november 3 között. Indulásunk természetesen nem lehet kétséges sem a nők, sem a férfiak versenyében, a részletekről dönteni pedig már az új vezetőség fog.

A korosztályos világversenyek közül kiemelkedik az Indiában megrendezésre kerülő U14, U16, U18, mert a hatalmas ázsiai ország ontja a fiatal tehetségeket, a hazai pálya előnyét kihasználva pedig minden korcsoportban nagy létszámban ülnek majd asztalhoz.

Április 9-17. között Budapesten a Tavaszi Fesztivál nemzetközi verseny keretében az elmúlt évihez hasonlóan népes, erős mezőnyre lehet számítani csak úgy, mint az idén már 38. alkalommal megrendezésre kerülő Zalakarosi Sakkfesztiválon.

A magyar sakksport alapját évtizedek óta a csapatbajnoki rendszer adja. Az egy NB.I-es, két NB.I-B-s és 6 NB.II-es csoportban folyó bajnokság több mint ezer versenyengedéllyel rendelkező játékosnak biztosít magas színvonalú, rendszeres versenylehetőséget.

A nem országos rendszerekben a lebonyolítás a budapesti és a megyei szövetségek feladata ugyan, de az Országos Sakkszövetség szakmai felügyelete mellett zajlanak ezek a bajnokságok is.

E versenyrendszernek a keretében szintén több száz sakkozó ül asztalhoz, örömteli, hogy közülük sokan az ifjúsági sakkozást képviselik. Utóbbiak legjobbjai a Sport 21 program keretében kapnak versenyzési és edzési lehetőséget.

Az ifiknél két nagy tömeget megmozgató versenysorozat kerül évente megrendezésre, melyek a diákolimpia és a korosztályos egyéni, valamint az ifjúsági és gyermek csapatbajnokságok.

A Szövetség nagy figyelmet fordít a megfelelő edzői és bírói szakembergárda képzésére, ill. továbbképzésére. Néhány hete Budapesten tartotta FIDE Trainer nemzetközi kurzusát a világhírű orosz származású Gurevics nagymester.

A Testnevelési Egyetemen Horváth József nagymester irányítása mellett folyik edzőképzés, de alacsonyabb oktatói fokozatok megszerzésére lehetőség van a különböző OKJ-s tanfolyamokon is.

Az elnökség tervezi egy egységes, több sportágnál már jól bevált Kredit-rendszer bevezetését, melynek segítségével nagyobb rálátással rendelkezhet az országban különböző helyen edzéseket tartó szakemberek munkájára.

Feladat tehát van bőven, ezek lebonyolításához komoly anyagi háttér is szükséges, melynek előteremtése nagyrészt már a közgyűlésen pozícióba kerülő új elnökség feladata lesz.

Budapest, 2019. március 3.

Horváth Tamás

szakmai alelnök